(Bristolen eta BOLINGBROKE, YORK, NORTHUMBERLAND, PERCY, ROSS, WILLOUGHBYsartzen dira BUSHY, GREEN atxilotuekin).\nBOLINGBROKE: Azal itzazue gizon horiek! Bushy eta Green, ez ditut zuen arimak minduko, laster askatuko bait dira gorputzotatik, zuen kaltezko bizitza aurpegira botatzean. Ez naiz horren krudela halere. Eta nire eskuak zuen odoletik garbitzeko, aldarrikatu behar ditut jendeaurrean zuen heriotzaren arrazoiek.\nPrintze bat galdu duzue. Guztion errege, leinu ohoretsuko jauna, zuen eskuetan bere jatorriaren nortasun guztia galdu duena. Eta lizunkeriazko uneak zirela-ta ere, bera eta Erreginaren arteko dibortzioa sortu. Errege-ohea edukitzerik ez dauka. Urratu nahasia direla-ta beronen begi ederrak ilundu eta malkoz bete eraziz. Neronek, jaiotzez printzea, Erregeren leinukoa naizena, eta zuek aholku gaiztoak eman arte haren maitasunaz gozatzen nuenek, zuen irainen aurrean makurtu nuen burua eta haize urrunetan hartu behar izan nuen neure ingeles arnasa, atzerriratuaren ogi mingotsa janez. Bitartean, nire ondasunez jabetzen zineten, nire parkeak hondatu eta nire baso guztiak suntsitzen zenituzten. Leihoetatik kendu zenizkidaten harmarriak, eta blasoiak ezabatu niri. Nire aitonen-semetasuna frogatzeko, jendearen oniritzia eta zainetan daukadan odola bakarrik utzita. Honek eta aipatu ez ditudan beste errazoi askok kondenatzen zaituztete hiltzera. Eramaitzazue borreroagana exekuziorako.\nBUSHY: Atseginago dut nik heriotza, Bolingbroke Ingalaterrarentzat baino. Jaunak, agur.\nGREEN: Geure arimak onartuko ditu zeruak eta infernuko oinazetara kondenatuko bidegabekeria!\nBOLINGBROKE: Northumberland jauna, ardura zaitez horretaz!\n(NORTHUMBERLAND eta besteak ateratzen dira atxilotuekin)\nBOLINGBROKE: Osaba, Erregina zure etxean al da? Jaunaren izenean, eska ezazu harengandik. Aurkez iezazkiozu nire errespetuak eta nire goraintzirik beroenak eman.\nYORK: Igorri diot zaldun bat zure errespetu eta goraintzien berri emateko.\nBOLINGBROKE: Milesker jauna. Goazen gizonok, Glendower eta honen lagunen aurka burrukatu behar bait dugu. Lan piskat gehixeago eta gero atseden. (Badoaz)\nGales-eko itsas-ertzean. Gaztelu baten ikuspegia\n(Danborrak. Apainkeria eta giroa. ERREGE, CARLISLE-ko Gotzaia, AUMERLE eta soldaduak sartzen dira).\nRICHARD: Hori Barkoughby gaztelua al da?\nAUMERLE: Bai, jauna, nola jasan dezake Bere Graziak honelako haize gordinik?\nRICHARD: Atseginez egiten dut, pozaren pozez egiten dut negar berriro neure erresumen nagoelako. Lur maitea, zauritzen bazaituzte ere matxinoen zaldiek, agurtu egiten zaitu nire eskuak. Ama, bere haurra luzaro ikusi gabe negarrez eta barrez lehertzen den bezala, halaxe, negarka eta berrezka agurtzen zaitut nik eta heure eskuez ferekatzen. Zure jaunaren etsaiari fruiturik ez eman, ezta haren ankertasuna bigunddu ere. Zure gainean dabiltzan armiarmek eragotziko al diote beren pozoiaz bidea hari, eta kalte egin ibilkera indarlapurrez zapaltzen zaituzten oin traidoreai. Bidali haien aurka zure liztorrak, eta hartzen dutenean zure altzotik lorea, atera ezazu sugegorri bat beronen azpitik, mihi bi muturdunaren ukitzeak zure jaunaren etsaiei erakar diezaien hariotza jaunak. Etzaiozue birau honi iruzurrik egin, sentipenaren jabe bait da lur hauxe, eta harriak soldadu bihurtuko dira, beraien Errege legezkoa iraultza zitalarenpean erori baino lehen.\nCARLISLE: Ene jauna, errege bihurtu zaituen botereak babestuko zaitu. Onartu egin behar dira zeruak eskaintzen dizkigun bideak. Bestela, hark eskainita guk laguntza onartzen ez badugu, konponbidea gaierazten dugu.\nAURMERLE: Nagiak garela esan nahi du horrek, jauna. Eta Bolingbroke bitartean gero eta egoera boteretsuagoan aurkitzen da.\nRICHARD: Lehengusu etsipenekoa. Ez al dakizu, bidelapur eta gaizkileak zeruko begi aztertzailea eguzkiaren globoaren atzean ezkutatzen denean, beraien odolezko lapurkeriak ausartkeriaz egiten dituztela ala? Baina, lurraren azpitik irtenda, urrutiko pinuen goi-mutur harroak jartzen ditu sutan, eta argiaz errudunen zuloak zuritu; orduan ba mendekuak, erabilketak eta bekatu nardagarriak gauaren estalkia galduta, biluzik eta beraien buruen beladur agertzen dira.\nHala nola, Bolingbroke traidore eta lapur ziztrin horrek, gauaren babesean ezkutaturik dagoena, ikusiko gaitu etxetik urrun gauden bitartean, zutik oraindik geure tronoan; eta haren mendekuak gorriz tindatuko dio aurpegia, eta dardar egingo du bere zitalkeriaren aurrean egunaren argiaz ikaraturik.\nItsasoko ur marmalari guztiak ere ezin du ta Erregeren burutik olioa garbitu. Ezin du eraitsi hilkor xehearen putzaldiak zeruko Jainkoak hautaturikoa. Bolingbrokek gure urrezko koroaren aurka azaltzen duen armadun gizon bakoitzagatik, bidaliko dio Jainkoak Richardi bere aingeru gloriatsuetako bat. Aingeruak nire alde, jausi egingo dira gizonak Zuzenbidearen zaindaria bait da zerua.\n(SALISBURY sartzen da)\nOngi etorria. Urrun al daude zure indarrak?\nSALISBURY: Nire beso ahula baino ez urrunago, eta ez hurbilago, jauna. Etsipenak behartzen du nire ahos horrela mintzatzera. Egun bateko atzerapenak ilundu ditu zure egun zoriontsuek, ene jaun Handia. Itzul bedi atzokoa, deitu denborari eta hamabi mila soldadu izango dituzu. Gaur, zorigabeko eguna, berendu da iada. Gaurkoak zure lagunak eta boterea suntsitu ditu. Galestarrak, hil zinelakoan, zure aldea utzita etsaiari lotu zaizkie.\nAUMERLE: Adore, jauna. Aurpegia goibel duzu.\nRICHARD: Hogei mila gizonen odola zebilen nire zainetatik barrena atzo, eta denak joan al dira ba? Nola orduan odol hori nire aurpegira berriro itzuli? Ez al da hain goibel egoteko arrazoia?\nDoazela nire albotik segurtasun bila dabiltzan guztiak, madarikatu bait du denborak nire harrotasuna.\nAUMERLE: Arren, ene jauna, gogoratu nor zeren.\nRICHARD: Neure burua ahaztu nuen! Ez al naiz ba errege? Zutik, maiestate nagi hori, lotan al zaude? Ez al ditu Errege izenak hogei mila gizon balio? Armetara, armetara, menpeko doilor batek zure ospea zauritu nahi du eta. Etzazu lurrera begira, Erregeren begiko hori. Ez al gaude goien? Pentsa dezagun goitik! York nire osabak badu guri laguntzeko adina indar. Nor heldu da bada?\n(SCROOP sartzen da)\nSCROOP: Izan beza nire jaunak nik eman diezaiokedan baino zorion handiagoa.\nRICHARD: Gertu naukazu entzuteko. Berririk tristeena ere galera handia ez da izango. Galdu al dut erresuma? Ez dio exolarik. Kezka handi batetik libratzen nau. Gu bezain handi bihurtu nahian dabil Bolingbroke, baina ez du lortuko. Jainkoaren morroia bada, gu ere halaxe izango gara harentzat. Matxinada al dugu? Ezin konpondu hori. Jainkoari eta guri huts egin digute. Esaidazu: hondamendia, sarraskia, erabateko galera, denetan da txarrena heriotza, eta heriotzak ere heldu behar du.\nSCROOP: Pozgarria da bere Maiestatea hain sendo aurkitzea ezbeharra jasateko. Ibai garbiak gainez egitera behartzen dituen ezorduko ekaitza bezalaxe, mundu guztia negarretan itoko bailitzan; hala oldartu da Bolingbroken sumindura neurri guztiak hautsita. Zure herri ikaratua altzairu gogorrez eta are bihotz gogorragoz estalirik. Zure aurka altxatu dira bizar urdinak eta burusoilak; gizon helduren ahotsa atera eta zure aurka armadura astunak jantzi dituzte haurrek beren emakumezko gorputzetan. Zerrorren kaperauek erakusten dute nola zuzendu estatuaren aurka artezko arku bikoitzak, eta iruleak berek ere atera dituzte matxinadaren bandera zaharrak. Zahar eta gazteak matxinoak. Egoera nik esan baino larriagoa da.\nRICHARD: Ondoegi, ondoegi azaldu dizkidazu honen berri tristeok. Non da Wiltshire Kondea? Non da Bagot? Zer gertatu zaio Bushyri? Non sartu da Green? Nolatan utzi diote hain etsai boteretsuari nire erresumaz horrela jabetzen? Irabazten baldin badut, beren larrutik ordainduko dute. Bakean egongo dira Bolingbrokekin, ezta?\nSCROOP: Halaxe da, bakean daude, jauna.\nRICHARD: Oi, bilau alenak! Sugeak! Bitez infernura kondenatuak! Edonoren eskutik jaten duten txakur alenak; nire odoletik hezitako sugeak, nire bihotza ziztatzen dutenak. Hiru Judas horiek! Judas baino ere gaiztoagoak, bakea egin al dute? Eraman bitza infernu ikaragarriak beraien arima zikinduak!\nSCROOP: Maitasunik eztiena bihur daiteke ikusten dudanez, gorrotorik beldurgarrien. Gordeko al duzu madarikazioa. Lepotik egin dute pakea, ez eskutik. Heriotzaren kolpe gorena hartuta, zerraldo datzate hilobi sakonean.\nAUMERLE: Hil al dira Bushy, Green eta Wilshire Kondea?\nSCROOP: Bai, Bristolen moztu diete lepoa.\nAUMERLE: Non dira nire aita eta haren Indarrak?\nRICHARD: Axola al du! Ezazue kontsolamendu aipatu, mintza gaitezen hilobiez, barrez eta epitafioez. Bedi hautsa gure papera, eta idatz dezagun beraz geure saina lurrean. Hauta ditzagun geure aginduen ordezkariak. Baina hobeto ezetz, zer da lurrari utziko geniokeena, haren barruan geure gorpuak besterik? Gure lurrak, gure bizitzak, den-dena dagokio orain Bolingbroki, geurea heriotza besterik ez dugu. Buztienezko estatua txiki hauxe ere, gure hezurrentzat aterpe moduan daramaguna. Eser gaitezen lurrean Jainkoarren, eta konta ditzagun erregeren heriotzezko istorio tristeak. Nola izan ziren eraitsiak, edo gerraren batean hilak. Zein beraiek destronatutakoen itzalek jazarriak, zein emazteek pozonduek, zein lotan hilak; denak erabiliak. Erregeren baten buru hilkorra lotzen duen koroa borobil hutsaren barruan du Heriok bere gortea, eta hantxe garaitzen du. Erregeren botere eta ponpeziari burla eginez ematen dio aukera, erregenera egiteko eskena eta beldugarri izatekoarena. Kontzeptu hutsalez eta berekoikariaz betetzen uzten dio haragi hau, geure bizitzarentzat hesi moduan duguna, brontze hautsezina bailitzan.\nIruzur eginda gero, etortzen zaigu azkenik, eta orratz txiki batekin zulatzen ditu beraren gazteluko harresiak. Eta, agur, errege! Estali buruak, eta ez iruzurrik egin haragi eta odolari adei horiekin; baztertu errespetua, tradizioa, itxurak eta edonolako zeremoniak, beti ibili bait zarete nirekin gezurretan.\nNi ere ogitik bizi naiz, zuek hezala. Beharra sentituz, mina dastatuz, laguntza beharrean. Esklabu nauzue. Nolatan esan dezakezue ba ni errege naizana?\nCARLISLE: Jauna, ez dute jakintsuek beraien ezbeharra deitoratzen, baizik eta galerazten saitu. Ahulezia da etsaiari beldur izatea. Indarra ematen dio hari; zeure adorea zure aurka bihurtuko da. Beldurtiak galtzen du. Burrukatzea ez da txarragoa berriz, heriotza heriotzaren bidez hondatzea bait da burruka; beldurrez hiltzea berriz. Heriori amore ematea.\nAUMERLE: Gure aitak baditu Indarrak, elkar zaitez berarekin eta osatu armada.\nRICHARD: Arrazoia duzue, bai. Bolingbroke harro hori! Joango gara zurekin borrokatzera gure azken judizioko egunean! Desagertu zait sukarra, eta lan erraza izango dugu gure erresuma berriro salbatzea.\nEsan, Scroop: non diren osaba eta bere armada. Esaidazu gizona, zergatik begiratzen duzun horrela.\nSCROOP: Zeruaren tankeari begiratuta antzematen du gizonak eguraldiak dakarrena. Nabari ahal izango duzu halare begirada honetan, zerbait mingarriagorik esan behar dudala. Borrero modura jokatzen dut ekarri dizudan berririk gogorrena adierazten ez badizut: York zure osaba, Bolingbroki batu zaio. Eta, iparraldeko gazteluak jausi egin dira, eta hegoaldeko jaunak, armetan daude Bolingbrokekin.\nRICHARD: Nahikoa esan duzu. (AUMERLE-ri). Eta zu lehengusu, zaitez madarikatua, bide gozotik itxaropenetara eraman bait nauzu. Zer diozu orain? Zer nolako itxaropena geratzen zaigu? Halajainkoa, betirako izango diot gorrotoa itxaropena izateko eskatzen tristeziaz. Erregek, petuaren esklabu, halabeharrari obedituko dio. Doazela ditugun soldaduak! Itzul bitez baserrira, bertan eta ez niregan bait dago itxaropena. Bainarik ez dut entzun nahi, hartuta dago erabakia.\nAUMERLE: Jauna, entzuidazu...\nRICHARD: Askoz ere min handiagoa ematen dit xurikeriarik esaten didanak. Goazela nire soldaduak! Ihes egin dezatela, Richarden gauetik Bolingbroken egunsenti argitaraua!\nGalesen. Flint gazteluaren aurrean\nDanborraren soinupean sartzen dira BOLINGBROKE, YORK, NORTHUMBERLAND eta heuren indarrak).\nBOLINGBROKE: Mezu honek dioenez soldadu galestarrek Richardi aldegin diote, eta Salisbury Erregeren bila joan omen da, berau kostalde honetan lagun batzurekin lehorreratu ondoren.\nNORTHUMBERLAND: Berri pozgarriak dira oso, jauna. Richard hemendik hurbil izatea ezkutuan.\nYORK: Hobe zenuke Northumberland, Richard Errege esatea. Egun zorigabea Erregek bere burua ezkutatu behar duena.\nNORTHUMBERLAND: Oker zabiltza, ez dut eta laburtzeko besterik baztertu titulua-ta.\nYORK: Garai batean Erregeri hainbeste laburtu bazenio, berak ere zuri laburtuko zizukeen, buru bateko luzera, zeure buruarena hain zuzen ere.\nBOLINGBROKE: Etzazu behar baino okerragoan hartu, osaba.\nYORK: Etzazu behar baino hobeagoan hartu zuk iloba, gain horretan begira bait dago zerua.\nBOLINGBROKE: Badakit, osaba. Eta ez naiz ni haren aurka jarriko. Nor dugu hemen? (PERCY sartzen da) Agur, Harry! Gaztelua ez al da errenditzen?\nPERCY: Jauna, gaztelua sendo babesturik dago zure aurka.\nBOLINGBROKE: Benetan? Errege barruan al da?\nPERCY: Hala da jauna, Errege gaztelukin dago. Harresi horien aterpean aurkitzen da Richard Errege. Eta berarekin Lord Aumerlek, Lord Salisburyk, Sir Stephen Scroop-ek eta nor ote den ez dakidan goi mailako elizgizon batek.\nNORTHUMBERLAND: Carlisle-ko apezpikua zihur aski.\nBOLINGBROKE: (NORTHUMBERLAND-i) Jaun noblea, zoaz gaztelu zahar horren harresiraino eta haren belarriei aldarrikatu brontzezko tronpetarekin honako mezua: Henry Bolingbroke Richard Erregeren aurrean belaunikatzen dela, eta bere menpekotasun eta leialtasunaren adierazpenik zintzoena bidaltzen. Armak beraren oinetan jartzera etorri naizela esaiozu. Baldin eta nire atzerriratzea deuseziatu eta nire ondasunak berriro itzultzen bazaizkit. Bestela, neure botereaz baliatuko naiz, eta udako bustiko dut hildako ingelesen zaurietatik isuriko den odolezko zaparradaz. Baina zenbaiteraino dagoen Bolingbroken arima, ekaitz gorri hori Richard Erregeren herri berde eta ederrean eror dadin galerazteko prest, nire menpekotasunak adieraziko du. Zoaz, emaiozu mezua, eta gu bitartean, belarrezko alfonbra honetatik barrena abiatuko gara.\n(NORTHUMBERLAND gaztelu aldera hurbiltzen da, tronpetotsekin)\nGoazen danborren zaratots gorgarririk gabe, geure proposamen leialak argi entzun daitezen, gazteluko almena sortuko du ura eta suak sortzen duten beste ikaraldia, zeruen masailak urratzen dituenean berauen elkar jotze ikaragarriak. Bedi bera sua, ni ur menperatua izango bait naiz. Harengan haserrea, nik bustiko bait dut lurra neure euriz. Lurra, ez berarengan. Aurrera! Ea gure Erregek zer egiten duen.\n(Bere buruarekin ari da hizketan eta agurtzen du. Harresitan sartzen dira ERREGE, CARLISLE-ko, Gotzaia, AUMERLE, SCROOP eta SALISBURY)\nBOLINGBROKE: Horra, begira, Richard Errege berbera agertu da. Eguzkia, etsipenak jota ekialdea gorriztatuz sartzen denean bezalaxe ikusten bait du hodei bekaiztiak doazela haren ospea iluntzera eta haren mendebalderako bidaiaren urratsak lohitzera.\nYORK: Errege itxura dauka oraindik. Haren begiek, arranoarenak bezain argi isladatzen digute erregetasun handia. Ez al du ilunduko irainen batek hain adierazpen harroa!\nRICHARD: (NORTHUMBERLAND-i) Harriturik gaude, jauna! Itxaroten gauzkazu oraindik gure aurrean belauniko jar zaitezen. Oraindik zure legezko errege garela uste bait dugu. Hala baldin bagara nolatan ahaztu duzu gure presentziari zor diozun omenaldia egitea? Eta ez baldin bagara, erakuts iezaguzu hemen desjabetu gaituen Jainkoaren eskua.\nOndo bait dakigu, ez haragizko, ez odolezko esku batek ere ezin digula gure erregemakil sakratua kendu, profanazioaren bidez edo lapurretan ez baldin bada! Denek zuk bezala egin dutela uste baduzu ere, gugandik alde eginagatik kondenaturik daude, lagun bakar bat ere gabe geratu gara; baina, jakin ezazu gure Jainko ahalguztidunak bildu duela zeruetan kiratsezko armada bat, sortzeko eta jaiotzeko diren zuen haurrak inongo urrikirik gabe hondatuko dituena, zuek nire aurka eskua jasotzeagatik eta nire koroaren ospe mehatxatuagatik.\nEsan Bolingbroki, behe hartan atzematen bait dut, nire erresumen ematen duen pausu bakoitza, traizio zitaltzat hartuko dudala.\nGerra odoltsuaren ondorio gorria dakarrela heldu da, baina desiratzen duen koroan bakean utzi orduko, hamar mila gizasemeren koroa odoleztatuk desgisatuko dute Ingalaterraren aurpegi loretsua, odolaren kolorezko gorroto bihurtuko haren bake lasaitsua, eta odol ingelesarekin ureztatuko haren larreetako belarra.\nNORTHUMBERLAND: Galeraz beza zeruetako Erregek, gure jaun Erregek sekula ere jasan behar izatea halako armada etsaiaren eta herriaren erasorik. Zure lehengusu hiru bider noble, Henry Bolingbrokek adei apala eskaintzen dizu, eta agintzen dizu zure aitona Errege zenaren hezurrak estaltzen dituen hilobiagatik eta zuen odolen erregetasunagatik, biak iturri bakarreko bi errekak bait dira. Eta Gaunt kementsua orain hilik dagoenagatik, baita beraren duintasunagatik ere. Agin daitekeen guztiagatik agintzen dizu, hura hona etorri dela, haren ondasun guztiak zure eskutik lortzeko besterik ez. Eta belauniko eskatzen du mesede hori erregegandik. Hala eginez gero Bere Maiestateak, haren armek herdoiltzeari utziko diote, zaldiak zalditegietara itzuliko, eta berriro ipiniko du Bere Maiestatearen aginduetara bihotza. Hauxe agintzen dizu printzea den aldetik. Bidezkoa da, eta jauna naizenez ni, fedea ematen dut.\nRICHARD: Northumberland, honoko hau da erantzuna: ongi etorria izango da hemen beraren lehengusua, eta haren eskariak direnez onartuak izango dira inolako bainarik gabe.\n(AUMERLE-i) Duzun hitz jariotasun horrekin emaiozu Erregeren erantzunaren berri eta eskuminak.\nAmore eman digu ez da hala, lehengusu? Apal eta eztiegi agertu gara eta. Deituko al dut Northumberland berriro, herronka egin eta behingoz hiltzeko?\nAUMERLE: Ez, ene jauna. Burruka gaitezen berba gizabidetsuez, denborak lagunak bidaliko dizkigu, eta lagunek ezpata lagungarriak berekin. Jauna, ene jauna, nire ahoak, bertan dagoen gizon harro hari atzerriratzeko zigorra agindu zuenak, honen koldarki atzera egin beharra ere. Oi, daukadan mina bezain handia banintz, honelako izen handia ez banu, izan nintzena ahaztuko banu, edo izan behar dudana ez gogoratuko.\nBihotz harro hori, burrukatzeko beta emango dizut, gu biok hondatzeko bide librea bait du etsaiak.\nAUMERLE: Heldu da Northumberland berriro Bolingbrokenetik.\nRICHARD: Zer egin behar du Erregek? Errenditu? Egingo dugu. Eraitsia izan? Halaxe gerta bedi.\nErrege izena galdu behar al du? Jainkoaren izenean, gal dezala. Nire altxorra errosarioaren bidez, nire palazioa ermitaren ordez, jantzi ederrak eskale zarpen ordez; plater finak zurezko azpilen ordez; nire korpa erromesaren bidemakilaren ordez; nire menpekoak santu-imajina baten ordez, eta nire erresuma zabala hilobi apal eta txiki baten ordez. Hilobi apala eta txikia; hilobi iluna. Bide ertzean ehortzi nazatela. Nire menpeko guztien oinak beren erregeren buru gainetik ibili ahal izan ditezela dezatela etengabe. Nire bihotza zapaltzen dute jadanik eta zergatik ez burua ere lur azpian nagoela?\nAumerle negarrez? Ene, lehengusu bihozpera, garai ilunak sortuko dira gure negarretik. Honexek eta gure zotinek udako uzta galtzea eta gosetea ekarriko dituzte gure herri matxinatura. Edo ezbeharra... Baztertzea hobe izango ote da? Eta gure negarraren gainean apostu egitea? Toki berean eror dakigula adibidez, arik eta hilobi pare bat lurrean zulatu arte. Da bertan honela esan: «Tira, ez litzateke batere gaizki egongo, ezta? Beno, ergelkeriak esaten ari naiz, eta zu farrez. Printze ahaltsu hori, ene Northumberland jauna, zer dio Bolingbroke Erregek? Utziko al dio Bere Maiestateak Richardi Bizirik jarraitzen? Keinu bakar bat zurea, eta berak esango du baietz.\nNORTHUMBERLAND: Ene Maiestatea, behekaldean itxarongo zaitu hitzegiteko. Izango al duzu jaisteko gogorik?\nRICHARD: Behera, behera jaitsiko naiz! Zoroki abiaturiko zaldia menperatu ezinean dabilen zalduna bezalaxe! Jaisteko esan dit. Asko jaistea, halafedea, Erregek traidore bati barkamena eman beharra.\nBehekaldean? Behera goaz, behera gortea, behera doa Errege bera; larratxoriaren ordez hontza kantari dabilen tokiraino jaitsiz.\nBOLINGBROKE: Zer dio Maiestateak?\nNORTHUMBERLAND: Etsipenak hartuta bere onetatik ateratako berebera ematen du, baina hala ere badator.\n(ERREGE sartzen da, eta haren laguntzaileak behean geratzen dira).\nBOLINGBROKE: Makur zaitezte, eta egin leku Bere Maiestateari. (Belaunikatzen da) Jaun ohoretsua.\nRICHARD: Lehengusua, zeure printze-belauna iraintzen duzu lurra ukitzeraino makurtuz. Nahiago luke nire bihotzak zure maitasuna nabaritu, gizabidetasun guzti hori sofritu baino. Zutik lehengusu, zutik. (Eskuak buruan jarrita) Garatua da zure bihotza, koroa bezainbeste, belaunak makurtzen badituzu ere.\nBOLINGBROKE: Jauna, ez dut neurea besterik nahi.\nRICHARD: Zurea zeurea da, ni neu ere zurea, den-dena.\nBOLINGBROKE: Zaitez nirea beraz, ene jaun ahaltsua, nire zerbitzuak zure oniritzia merezi duen artean.\nRICHARD: Merezi du ba, nahi dutena lortzeko biderik indartsuena ezagutzen dutenek bezala. Osaba, hona zure eskuak. Lehor itzazu begi horiek, garbi dago maite nauzula, baina alferrik da.\nLehengusua, gazteegia naiz zure aita izateko, zu berriz izan zaitezke nire ondorengoa. Nahi duzuna emango dizut, eta gogo onez gainera, egin beharra bait dago indarkeriak agintzen duena.\nLondresa abiatuko gara. Ongi al derizkiozu?\nBOLINGBROKE: Bai, ene jauna.\nRICHARD: Orduan, ezin ezetz esan.\n(Agurtzen du eta joan egiten dira)\nYork-eko Dukearen lorategia\n(ERREGINA sartzen da bi miraberekin).\nQUEEN: Zer jolas asma genezake lorategi honetan arduraren astuntasuna arintzeko?\nLADY: Andrea, bolatan aritu gaitezke.\nQUEEN: Mundua laztasunez betea dagoela gogoratzeko? Nire zoria erraturik balihoa bezala?\nLADY: Andrea, eta dantzan bai?\nQUEEN: Ez dute nire oinek atseginik hartzen, nire bihotza honen kezkaturik dagoela. Hobe dut ez dantzatu, bestelako jolasa.\nLADY: Andrea, kontu-kontari?\nQUEEN: Tristeak ala alaiak.\nLADY: Bietakoak, andrea.\nQUEEN: Inola ere ez, alaiek ni alai ez nagoenez gero tristeago ipiniko nautelako. Eta tristeek ni triste nagoenez gero tristura handiagoz beteko nautelako. Daukadana ez dago handitu beharrik, ez daukadana zertarako desiratu?\nLADY: Andrea, kanta bat?\nQUEEN: Ongi da, gogorik baduzu, baina egokiago litzateke negar piska bat.\nLADY: Nik, negar egingo nuke, zure onerako.\nQUEEN: Eta nik kantatuko, negarrak on egingo balit, zuri negarrik ez mailegatzeko. (Lorazaina eta bi zerbitzari sartzen dira) Hor datoz lorazainak! Ezkuta gaitezen arbola horien atzean. Nire miseria guztia egingo nuke politikaz arituko direla, guztien ahotan bait dago matxinada. Ezbeharrak ezbeharra dakar eta.\n(ERREGINA eta mirabeek aldegiten dute)\nGARDENER: Ea, lotu itzak hango albarikokeondo haiek, ume bihurriak bezala dituk eta, beren ama adarra zama astunez makurrerazten dutela. Ea, lotu itzak ondo adar makurtu horiek.\nEta zurk borrero baten moduan moztu itzazu kimu horiek, azkarregi eta gehiegi koskortzen bait dira gure erresuman. Gobernuak dena menperatu behar. Zuk hor jardun bitartean, belar gaiztoak ateratzera noa ni, lurraren oparotasuna xurgatzen bait dute lore honen lepotik elikatuz.\nSERVANT: Zergatik gordetzen ditugu guk legeak eta itxurak hesi baten barruan, lorategia, txoko hauxe, gure lur osoa belarrez betea dagoelarik? Lorerik ederrenak itotzen, arbola guztiak kimatu gabe; zuhaixkak hilda, parterreak zaindu gabe, eta landare guztiak belar gaiztoz inguraturik.\nGARDENER: Zaude isilik, udaberri desordenatua sofritu duen hori hostoen erortzearekin heldu da. Hosto zabalak babesten eta jaten zituzten belarrak sustraietatik atera dira dagoeneko, Bolingbrokek atera ditu hain zuzen. Esan nahi dut, Wiltshire Kontea, Bushy, Green.\nSERVANT: Hilda al daude ba?\nGARDENER: Bai, hala daude; eta Bolingbrokek hartu ditu erregeren hondarrak. Penagarria da benetan hark ez zaintzea ez apaintzea bere herrialdea, guk jardin hauxe bezala! Arbolak kimatzeko garaiean gaude, gure fruitarbolak zuritzekoan. Ez diezaion ez kemenarik ez odolarik falta, gehiegizko aberastasunak nahastuko bait du bera; halako gizon handiak kemena behar du eusteko eta atsegin izateko dagozkion fruituez; baliogabeko adarrak mozten dizkiogu, dauzkan arbaztak bizi ditezen. Hala egin balu berak, eutsiko zuen koroia.\nZenbat atsedenetako ordu galdu ditu alferrik.\nSERVANT: Errege destronatua izango dela pentsaten duzu ala?\nGARDENER: Atsekabetuta dago iadanik destronatua izango delako. Bart arratseko eskutitzak York Duke gure lagun onaren heriotzeko berri beltza dakarkigu.\nQUEEN: Ene, hitzegiteko irrikak, hiltzeraino eramaten nau.\n(Aurreratzen da) Entzun, Adan antzeko agure horrek, lorategiaren arduradun. Nolatan ausartzen da zure mihia horrelako berriak ematen? Zein Evak, zein sugek esan dizu gizon zorigabekoaren erorpena antzesteko? Zergaitik diozu Richard Errege eraitsia izan dela?\nAusartzen al zara, lurra baino gauza apalago hori, haren erorpena aurresatera? Esaidazu, nondik jakin dituzun berri ilun horiek. Esan, nazkante horrek!\nGARDENER: Barkatu, andrea, poztasun gutxi ematen didate berri horiek, baina egiazkoak dira. Richard Errege, Bolingbrokeren esku boteretsuetan dago. Balantzan dira bien zoriak; zure jaunaren platerean bera bakarrik dago, baina Bolingbrokenean, parjaun guztiak daude. Zama horren bidez eraitsi du Richard Errege. Zoaz Londresa, ikusiko duzu nik diodana guztien ahotan dagoela.\nQUEEN: Zorigaitz arina hain pausu azkarrekoa zarena. Niri zegokidan zure mezua, eta azkena izan naiz jakiten. Oh, ni azkenerako uztea pentsatu duzu, luzaroago gorde dezadan neuregan zure mina. Andreak, goazen Londresen bilatzera, dolutan dagoen Errege. Zertarako eta honetarako jaio? Nire begirada nahigabetuek Bolingbroke handiaren garaipena apain dezaten? Lorazaina, berri mingotsok emanagatik, ez al dira sekula koskortuko landatzen ari zaren landareak!\nGARDENER: Hainbeste odola isurita, izango al da nire eginkizuna zuzena! Deabruak esan dit hala dela behintzat, zabaldua omen dela infernuan. Errege hilotzaren hondarrak hartu eta eraman behar ditut kanposantura hemendik.


Gaurko erraldoiak 1988an eraiki ziren Alcúdiako Udalaren Kultura Batzordearen akordioz eta une hartatik urtero zaindariaren jaiak direnean, Udalaren sarrera-atearen alde banatan ezartzen dira, ohikoa denez, irudi egonkorrak baitira. Egitura eta gorputzaren ageriko atalen modelaketa Josep Fluxà eskultoreak burutu zituen. Janzkera eta materialaren hautespena Antoni Babilonik gidatu zuen, eta Bartomeu Massanet jostuna arduratu zen janzteko piezak egiteaz: emakumeari XVIII. mendeko jantzia ezarri zitzaion eta gizonezkoari XIX. mendearen hasierakoa.\n2006. urtean, Udalbatzak erraldoiek mugitzea eta dantza egitearen aldeko interesa agertzean, ideia horren zaleak ziren pertsona-talde batek Colla de Geganters, erraldoi-taldea eratu zuten. Lehen urratsa figuren barne-egitura aldatzea izan zen arintasun handiagoa lortzeko, Male Alba izan zelarik horretaz arduratu zena. Aldi berean abaguneaz baliatu ziren jantziak erabat berregiteko, eta lan hori lehen aipatu ditugun pertsonek burutu zuten.\nEta hala, 2006ko abenduaren 17an, Alcúdiako Erraldoiak, dantzarako prestatuak, eta itxura guztiz berrituarekin jendeari aurkeztu zitzaizkion Udaletxearen aurrean. Estreinatze-dantzaldia Plaça de la Constitución burutu zen, Antoni Babiloniren jatorrizko musika eta dantzarekin. Madó Adina i L’Amo en Jaume Panxa-roja izenekin aurkeztu ziren, azken horrek erreferentzia egiten diolarik alcúdiatarrek uharteko gainerako herriak izendatzen dituzten ezizenari.\nAldi berri honetan XIX. mendearen erdi aldeko gustuaren arabera landa-giroko bikote dirudun bat bezala agertzen dira. Emakumea gona arraiadunarekin baina zeharretara, gerritik leporaino estaltzen duen piezarekin, hau da, gerruntzea) damaskozkoa, zeta eta belusazko mantilla. Gizona uhartean tradizionalak ziren bonbatxo tornasolatuekin, txaleko loratua eta oihal beltzeko txupa.\nDantzaren itxuran, alde batetik, erritmo-aldaketak nabarmendu behar dira (lehen parte lasai bat ondoren beste parte oso alai batekin) eta beste aldetik, emakume erraldoiak dantzakoan egiten dituen mugimenduen edertasuna, materialari eta oin-babesak dituen proportzioei eskerrak.\nNOLA KONTAKTATU “COLLA DE GEGANTERS D’ALCÚDIA”-REKIN ?\n- Tomeu Cànaves (taldeburua): telefonoa 670 549917\n- Xisco Vadell: telefonoa 609 492525\n- Posta elektronikozko harremana: gegantersdalcudia@hotmail.com


Aberasgarria | Eskola Berriaren Oinarriak\nPromises (2001) – Carlos Bolado & B.Z. Goldberg & Justine Shapiro\nPromesas dokumentalak, ume talde baten begiradaren bidez, palestinar-israeldar gatazkara hurbiltzen gaitu. Umeek horrelako gatazka batean murgilduta dagoen herrialde baten parte izatearen ondorioak azaltzen dizkigute, hau da, euren egoera eta bizitza ezaugarri adierazgarrien bidez gatazkaren ulertze sakonerantz abiatzen gaituzte.\nBaina, gatazkaren gaia baino haratago, dokumentalak, kulturaniztasuna eta kulturen arteko elkarbizitzaren inguruan hausnartzeko gonbidapena egiten digu, kulturen arteko errespetua eta bizikidetzaren aberasgarritasuna azpimarratuz.\nGure testuingurura bueltatuz, azken urteetako etorkin kopurua dela eta, euskal herriko eskoletako kultura aniztasuna nabarmena da, eta horren kudeaketa zuzena egitea ezinbestekoa da. Hizkuntzarekin gertatzen den bezala, etorri berria, gure kultura ezagutu behar du, gurean murgildu behar da, gure arau eta ohiturak barneratzeko, baina, prozesu horretan, ez gara bere jatorrizko kulturaz ahaztu behar.\nKultura berrian murgiltzeak gizarte berria ezagutzea eta bertan bizitzeko trebatzea esan nahi du, eta ez, bere kultura propioa alboratzea. Helburua beti kultura gehitzailea lortzea da, hau da, kulturen arteko oreka eraikitzea, eta gure inguruan dugun kultura aniztasuna ezaugarri esanguratsu eta aberasgarria izatea.\nHorregatik, kultura berriekiko interesa piztu behar dugu, hauen inguruko informazioa emanez eta noski guztiekiko errespetua bermatuz. Kulturartekotasuneko kultura sortu dezagun!\nAniztasuna eta eskola inklusiboa, Kultur aniztasuna, Sarrerak-n argitaratua\nLaburpen hitzak: Aberasgarria, Errespetua, Esanguratsua, Gehitu, Informazioa, Interesa, Israel, Kulturaniztasuna, Kulturartekotasuna, Murgilketa, Oreka, Palestina, Promesas, Promises, Trebatzea\nDenentzako eskola posible bihurtzen duten baldintzak\nEta aurreko sarrerari jarraipena emanez, eskola iklusiboaren ametsera gerturatzeko eman beharreko urratsak aipatzea (edo errepikatzea) garrantzitsua dela uste dut, teoria errealitatea bihurtzeko bidea baita.\n1. Komunitatearen zerbitzurako ikaste-komunitate den aldetik, eskola bere tokian ostera ipintzea\nEskolak, zor zaion jatorrizko tokia berreskuratu behar du, funtzio banaketa definituz.\n2. Eskola: komunitatea\nKomunitatearen definizioa argi izatea garrantzitsua da, eta gure asmoa eskola komunitate bat izatea bada, bertako kide guztien arteko harremanak, elkarreragina eta interakzioak sendotu behar ditugu, guztiak onartuz eta guztien beharrak kontuan hartu eta erantzunez.\nInklusiboa ezin da printzipio handien eremura bakarrik mugatu, eguneroko hezkuntza praktikan eragina duten erabakien bitartez operatibo bihurtu behar da.\n3. Eskola, komunitate barnean\nEskolak bere burua komunitateko beste pertsona, erakunde eta zerbitzuekin elkarlanean aritu behar da: familia, gizarte eta osasun zerbitzuak, zerbitzu psikopedagogikoak, aisia, zentroak, etab., bera parte den komunitatearen hezkuntza-eginkizuna sustatuz.\n4. Egiazko curriculum-oinarri orokorra planteatzea\nDenentzako eskola egin nahi dugunean curriculuma zehaztea behar batean bihurtzen da: zer eta nola ikasi behar duten benetan, errealitatea aztertuz eta honetara egokituz, benetan garrantzitsua dena azpimarratuz eta beharrezkoa ez dena baztertuz.\n5. Programatzea, denek ikasteko: ikaskuntza eta irakaskuntzaren pertsonalizazioa\nNahiz eta berdintasunean oinarritu, ezingo ditugu guztiak berdinak balira bezala tratatu, batzuentzako lana egiten eta beste batzuk baztertuz. Irakatsi nahi duguna ikasleen hezkuntza ezaugarri eta premietara egokitu behar dugu, ikaskuntza pertsonalizatuz.\nIkasgaiak ikasle guztientzat ulergarriak, esanguratsuak eta aberasgarriak izan behar dira, guztien mailara egokitutakoak.\n6. Ikasleen autonomia sustatzea: ikasketen eta norbanako arauak\nAutonomoak direnak horren autonomo ez direnei autonomia lortzen laguntzeko aukera eman, guztiok laguntzarik gabe ikasteko gaitasuna lortu dezaten, hau da, ikasten ikasteko. Estrategiak diseinatzerakoan, ikasle ezberdinak elkarreraginean egoteko aukera eskaini behar zaie, elkarrekin eta elkarrengandik ikasteko aukera zabaltzeko.\nAniztasuna eta eskola inklusiboa, Sarrerak-n argitaratua\nLaburpen hitzak: Aberasgarria, Autonomia, Beharretara egokitu, Curriculum oinarri, Elkarlana, Elkarreragina, Esanguratsua, Hezkuntza praktika, Ikasten ikasi, komunitatea, laguntza, Programazioa, Tokia, Ulergarria\nZine Forum metodologiaren alde\nSarrera hau ez idaztea nahiago nuke, baina tamalez, pasadan astean gelan bizi izandakoak hau egitera behartzen nau.\nNire lehen sarreran, metodologia atsegin baten aukeraketa eta erabileraren garrantziaz mintzatu nintzen. Metodologia motibazio handienaren edota motibazio ezaren oinarria izan daiteke. Era berean, motibazioa ikaskuntza esanguratsuaren funtsezko alderdia da. Ondorioz, metodologia motibagarri bat ikaskuntzaren helburuaren arrakasta lortzeko gakoa da.\nGure irakasletako batek, bere irakasgaia aurrera eramateko, pelikulen ikuskapen eta hauen inguruko “zine forum”etan oinarritutako metodologiaren alde egin du. Baina, honen aurrean aurkitu duen erantzuna oso desatsegina izan da, modu politean esatearren.\nPantaila handiko irudi sekuentziei esker, beste errealitate batzuk ezagutu ditzakegu, hauek barnetik ezagutu eta irakasle izateko hain garrantzitsua eta ezinbestekoa den hausnarketari ekin, ikaskuntza handiak barneratuz. Nor ez da “Rebelión en las Aulas” (James Clavell, 1967) pelikula ikusterakoan irakaslearen motibazio eta inplikazioaren garrantziaz ohartu? Nork ez du “Los chicos del coro” (Christophe Barratier, 2004) filma ikusterakoan artearen botereari buruz pentsatu? Edota, nork ez du beldurra sentitu “La ola”n (Dennis Ganse, 2010) erakusten den metodologiaren indarra ikusita?\nKlasean pelikulak ikusteak abantaila erraldoi bat du, pelikula irakasle begien bitartez aztertzeaz gain, ikaskideen zein irakaslearen ikuspegi, pentsamendu, hausnarketa eta iritziak jasotzeko aukera eskaintzen du, norberaren hausnarketa propioa eta ikaskuntza ikaragarri aberastuz. Era laburrean esanda, ekintza aberasgarri eta eraginkorra. Metodologia erabat positiboa.\nHala ere, ekintza hauen aurrean, ikaskide batzuen erantzuna ez da batere positiboa. Batzuek, pelikula hauek Hollywoodeko filma arrakastatsuak ez direnez, aspertzen direla aitortzen dute, bestelako zereginetan denbora emanez. Beste batzuk aldiz, gelatik alde egiten dute, irakaslearen proposamena zein lana gutxietsiz eta teoria hutsa ez diren metodologiei bizkarra emanez.\nGaur ikaskideak direnak etorkizunean umeen garapenaren eta nortasunaren eraikuntzaren agente garrantzitsuenetako bat izango dira. Horregatik, horrelako ekintzak aprobetxatu eta hauetaz baliatu beharko ziren egingo duten lanaren inguruan sakonki hausnartzeko.\nHaur Hezkuntzako haurrak ez dira jostailuak, euren nortasuna, izaera, emozioak, kognizioa eta azken finean bizitza eraikitzen ari diren pertsona txikiak dira eta gure errespetu osoa merezi dute. Errespetu hori, gehiago ikasteko eskaintzen dizkiguten aukera guztiak ondo aprobetxatuz adierazten da.\nBeraz, lerro hauen bitartez, irakaslea bere metodologiarekin aurrera jarraitzeko animatzen dut. Era berean, beste errealitate batzuk ikustea eta hauek komentatzea eta barne hausnarketa aurrera eramatea gustuko ez dutenei, benetan Haur Hezkuntzako irakaslea zer den eta horrek zer eskatzen duen sakonki pentsatzea eskatzen diet.\nMetodologia, Zine Forum-n argitaratua\nLaburpen hitzak: abantaila, Aberasgarria, Eraginkorra, Erantzuna, Errealitateak, Errespetua, Hausnarketa, Ikaskuntza, irakaslea, izaera, la ola, los chicos del coro, Metodologia, Motibazioa, Nortasuna, Pelikulak, Positiboa, rebelion en las aulas, Zine Forum\nEskola Inklusiboaren ezaugarri nagusia guztion parte-hartzea da, beraz, hau bultzatzea ezinbestekoa da. Horretan oinarrituz, gure gelan, behin eta berriz, gai ezberdinak jorratzeko asmoz “eztabaida” txikiak egiteko aukera ematen digute baina, esan beharra dago, guztion parte-hartzea lortzetik oso urrun gaudela.\nEztabaidetan parte hartzen duten ahotsak, gehienetan, berdinak dira. Gainera, eztabaidek hartzen ohi duten tonu altuaren ondorioz, beste ahots batzuen parte-hartzea oztopatzen da. Arazo nagusiena txandak errespetatzen ez direla da, eta honekin batera, entzuketa aktiboaren ekintza partaide batzuentzan artean ekintza ezezaguna dela.\nEntzuketa aktiboa, besteak hitz egiten duen bitartean isilik egotea baino gehiago da, besteak esaten duena entzun behar eta ondo ulertu dugula baieztatu behar da. Kasu askotan, etiketa eta aurre-iritzien ondorioz, gure aurrean dugun pertsonaren hitzak zeintzuk izango diren uste dugu, eta, pertsona hori hizketan hasten denean, esaten duena entzun beharrean, guk pentsatzen duguna entzuten dugu.\nEztabaida, elkarrizketa edota harreman bat eraginkorra eta aberasgarria izan dezan, bestea entzuteko prest egon behar gara. Entzun, ulertu eta ulertutakoari buruz pentsatu. Txandak eta isiltasunak errespetatu behar dira, baina aurrean dugun pertsonaren hitzak eta sentimenduak baita. Ahots eta iritzi gainjarpenak alde batera utzi behar dira, guztion arteko elkar ezagutza eraikitzeko.\nAurrekoan, gelan, hitz eta adierazpen egokien erabilera azpimarratu zen. Honen garrantziarekin bat nator baina galdera bat etortzen zait burura behin eta berriz: nire aurrean dudan pertsona nire hitzak entzuteko prest ez dagoenean, zertarako da baliagarria munduko azalpen onena egitea? Gainera, mezu asko, hitzak baino gehiago dira, eta hauek, nahiz eta hitz egokienak erabili, entzuketa aktiborik gabe, ez ditugu inoiz ulertuko.\nParte-hartzea ez da zure iritzia ematean oinarritzen soilik, benetan parte hartzeko, bestearen hitzak entzun, ulertu, onartu eta honen inguruan pentsatu behar da. Haur Hezkuntzako gela batean parte-hartzea sustatzeko, lehendabizi gure artean parte hartzeko gai izan beharko gara. Beraz, gerora irakasle inklusiboak izateko, gaur ere, aurreiritziak etxean utzi eta zure ikaskidea entzuteko prest egon! Bere iritzia zurea bezain baliagarria, beraz, errespetatu eta horretaz baliatu zurea aberasteko!\nGelako giroa eta parte-hartzea, Metodologia-n argitaratua\nLaburpen hitzak: Aberasgarria, Ahotsak, Aurreiritziak, Baliagarria, Entzun, Enzuketa aktiboa, Errespetatu, Etiketak, Onartu, Parte hartu, Parte hartzea, Pentsatu, Txandak, Ulertu


Kirurgia estetikoa. Ondorioak eta erantzunkizuna | Aldizkaria | EROSKI CONSUMER\nKirurgia estetikoko ebakuntzan titiburua galdu zuen\nEmakumeak, itxura hobetzeko asmoz, bularra handituko zion kirurgia estetikoko ebakuntza kontratatu zuen kirurgia estetikoko zentroarekin. Ebakuntza egin eta biharamunean eskuineko titiak zoldura nozitu zuen, premia larriko ebakuntza egin zioten emakumeari eta eskuin titiburua galdu zuen. Titi-muturra berreratzeko beste bi ebakuntza kirurgiko egin zitzaizkion emakumeari, lehen ebakuntzan ipinitako protesiak ordezteko, baina eskuin titiburua galdu zioten. Nozituriko kalteengatik zentroa auzitara eraman zuen eta honek, lehen instantzian, 25.000 euroz indemnizatu behar izan zuen emakumea. Zentroak apelatu zuen, ordea; Tarragonako Lurralde Entzutegiak, 2006ko maiatzaren 3an emaniko epaian, indemnizazioaren munta jaitsi egin zuen, bularraren tamaina handitzeko borondatez eginiko ebakuntza izatearren, hots, emaitza jakin bat erdiesteko konpromisoz eginiko jarduera medikoa izan zelako. Entzutegiaren iritziz, horrelako zerbait gerta zitekeela jakinarazi beharko zion sendagileak pazienteari, honek pezoiaren nekrosia eta gertatu ziren gainerako gorabeherak nozitzeko arriskua onar zezan edo onar ez zezan. Azkenean, zentroa zigortu zuten pazienteari 10.733,89 euroko indemnizazioa ematera.


Foursquare-k Sarrera-posta elektronikoa abian jarri du Martech Zone\nFoursquare-k check-in posta elektronikoa abiarazten du\nOstirala, urria 26, 2012 Douglas Karr\nGure estatistikak meheak dira, baina pozik nengoen Foursquare-ren kokapenari buruzko txosten integrala duela minutu batzuk ikusi nuenean! Txostenak astero erakusten du argazkia nork egin duen, zein den irismena, fakturazioa partekatu duten eta bezero nagusiak. Noski, kanpainako batzuk ere egiteko deia egiteko aukera ere badago gunean ... beraz, Foursquarek bere diru sarrerak handitu nahi ditu. Agurrak Foursquare taldeak, ordea, bezeroentzako baliotsua den txostena egiten beren diru sarrerak haz ditzake.\nSare sozialek diru-sarrerak eragiten dituzte


Hemen zaude Herritarren postontzia › Gai-arloak › Aisialdia eta Kultura ›\tKultura eta aisialdi jarduerak › Olentzeroren bisita: Udaletxekoek ez zieten utzi semeei Olentzerorekin egon, 4 orduko hilara egin eta gero.\nOlentzeroren bisita: Udaletxekoek ez zieten utzi semeei Olentzerorekin egon, 4 orduko hilara egin eta gero.\nAzken iruzkina ikusi (Noiz egina: 2019/12/20 14:17:08)\nIaz abenduaren 24an goizean Olentzero ikustera gure bi semeekin udaletzera joan ginen. Oso goiz iritsi ginen, 8:00etan , eta lau ordu egon ginen itxaroten gure txanda iristeko.\nMomentua iritsi denean, udaletxekoek ez zieten utzi nire semeei musu bat Olentzerori ematen. Zergatik? Udaletxekoek esan zuten ez zegoela denborarik, Olentzerok ETBko kazetariekin hitz egin behar zuen eta. ETBkoek ez zuten ilararik egin, gure aurrean bat-batean jarri ziren, jakina.\nBeraz, halako jarrera onartezina iruditzen zait. Nire semeek ilusio handiarekin ilara luze itxaron zuten Olentzerorekin egoteko , eta ezin izan zuten. Gero, telebistan, eta whatsappean bidalitako mezuetan ikusi nuen beste haurrentzako bazegoela denborarik. Gainera, jarrera baztertzailea. Nire ustez, udaletxekoek gaizki egin zuten eta ez daude prest lan hori egiteko, haurrei Olentzero ikusten uzteko. Hori dela eta, eskertuko nizueke pertsona prestatuak aurten lan horretarako egotea. Aurten ez gara joango, Olentzeroren etxera joatea nahiago dugu, baina espero dut beste haurrei, guri gertatu zitzaiguna, ez gertatzea.\nGemma 2019/12/17 14:03:03\nLehenik eta behin, eskerrak eman nahi dizkizugu, Gemma, iaz zure etxekoek izandako bizipena helarazteagatik, eta sentitzen dugu, benetan, oroitzapen horrekin geratu izana. Izan ere, umeek Olentzero eta Mari Domingirekin izaten duten topaketa goxo eta lasaia izaten saiatzen gara, haurrentzako bereziki prestatutako saioa da eta hori lehenesten dugu, haurrarentzat berebiziko unea izan dadin, alegia.\nAurten aldaketa txiki batzuk egin ditugu guztion hobe beharrez, giro atsegina eta alaia mantendu eta itxaronaldiak arinagoak egite aldera.\nZure kezkari erantzun diogulakoan, ongi izan datozen Gabon egunotan eta Urte berri on opa dizuegu zuri eta etxekoei.\nUdala 2019/12/20 14:17:08


Haur eta Gazte Literatura | ZUBI ZAHAR HERRI IKASTOLA\nDakizuen bezala, ikastolak garrantzi berezia ematen dio irakurketari. Interes hori, ez da mugatzen haurrei irakurtzen eta idazten erakustera. Ikastolak garatzen duen irakurketa planaren barruan, jarduera ezberdinak eramaten ditu aurrera irakurketaren zaletasuna pizteko eta indartzeko .\nHaurrek irakurtzen jakin edo ez, ikastolan bezala etxean ere, irakurketa bultza dezakezue. Hoberena, txikiak direnean, eurekin egunero 3-5 minutu irakurtzea litzateke. Bestalde, liburutegira joan eta bertan dituzten liburuak aukeratzen lagundu. Hazten doazen neurrian, irakurketa-tartea luza daiteke. Gainera, asko estimatzen dute nagusiago batek eurei irakurtzea. Beharrezkoa da!\nGabonak datoz eta irakurketarako sasoi egokia da berau.  Liburua opari ezin hobea izan daitekeela  kontutan hartu. Zeregin horretan laguntzeko, ikastolatik aholku gisa, zenbait irakur-gida eskaintzen dizuegu. Ireki, irakurri eta, nahi izanez, gero, bertatik aukeratu.\nDURANGOKO AZOKA ere eskura duzue. Aukera ederra bueltatxoa emateko.\nHona hemen zenbait irakurgida eta liburu-zerrenda. Iaz argitaratutako liburu gomendagarriak eskaintzen dizkizuegu. (klikatu gainean eta sartu)\n2018. Galtzagorri Literatura Mintegiaren liburu gomendagarriak\nIrakurtzea ona da, irakurtzea eta ulertzea hobea, baina irakurriz gozatzea da desiatu behar duguna.\nZubi Zahar herri ikastola, 2019ko abendua


Zientziaren Giltzak, bost urte herritarrei zientziaren ateak zabaltzen - Lea-Artibai eta Mutrikuko Hitza : Lea-Artibai eta Mutrikuko Hitza\nZientziaren Giltzak, bost urte herritarrei zientziaren ateak zabaltzen\nZientzia sustatu eta zientzialariak ezagutzera emateko helburuagaz sortu zuten Zientziaren Giltzak. Gai ezberdinei buruzko hitzaldiak ematen dituzte hilabetero.\nientziaren Giltzak taldeko kideak\nIa bost urte daramatza martxan Ondarroako Zientziaren Giltzak elkarteak. 2014ko abenduaren 29an antolatu zuten lehen hitzaldia, eta orduz geroztik, hilero-hilero, azken astelehenetan, herritarrek zientziarekiko daukaten jakinmina asetzen dihardute. Astelehenean [ekainak 17], esate baterako, Nahia Gartzia Bengoetxea edafogo ondarrutarrak Lurzorua: oinazpiko unibertso ezezaguna hitzaldia eskainiko du, 18:30ean, Beikozini aretoan. “Lurzoruak gure bizi kalitatean duen eragina azaltzea eta babestu beharraren garrantzia nabarmentzea dira hitzaldiaren helburu nagusiak”.\nZientzia herritarren esku jartzeko ahaleginean, alor desberdinetako adituek minbizia, klima aldaketa, eguraldia, gastronomia, osasuna, astronomia, espeleologia, transexulitatea, futbola… eta beste hainbat gai izan dituzte mintzagai, beti ere, zientziaren ikuspegitik.\nHilero-hilero egindako ahaleginari esker, gainera, punta-puntako ikerlarien hizketaldiekin gozatzeko aukera ere eduki dute. Franciso Etxeberria auzi medikua edo Pedro Miguel Etxenike eta Pilar Hernandez fisikariak dira adibiderik esanguratsuenak. “Eskaini ditugun hitzaldietatik jendetsuena Paco Etxeberriarena izan zen. 150 lagunetik gora batu ziren Beikozinin. Jendea sartzen eta sartzen ikusten genuen, eta beheko aldean denak kabitzen ez zirela ikusirik, goiko aldea ere zabaldu egin behar izan genuen”. Pedro Miguel Etxenikeren hitzaldia ere oso arrakastatsua izan zela gaineratu dute. “Jende ezaguna datorrenean jende gehiago batzen da hitzaldietan”.\nHerrian zientzia sustatzeaz gain, herriko zientzialariak ezagutzera ematea da elkartearen beste helburuetako bat, eta horretan dihardute hasieratik. “Urtean hitzaldia ematen dutenen artean bat, gutxienez, ondarrutarra izan behar da”. Bide horretan, lan handia egin dute, eta herriko zientzialariren batek hitzaldi bat eskaini duen bakoi-\ntzean aretoa jendez bete egin dela adierazi dute. “Ikusleen artean interes handia pizten du hitzaldia ematera datorrena ezaguna edo herrikoa baldin bada. Gaia ere interesgarria dela iruditzen bazaie, aretoa jendez beteta ikustea errazagoa da”.\nZientzia zabaltzerako orduan euskaraz aritzea oso garrantzitsua dela iruditzen zaie. Euskarazko hitzaldiak lehenesten ahalegintzen dira, hitzaldien erdia, gutxienez, euskaraz eskaintzen\nHilero-hilero hutsik egin barik Beikozinira hurreratzen diren jarraitzaile “zintzo” asko dituztela ere azpimarratu dute. “Hitzaldietara datorrena gogotsu dator. Ezagutzen gaituztenek kalean gelditu eta hurrengo hitzaldia zeri buruz izango den galdetzen digute. Gaiak ere proposatzen dizkigute, eta interesa daukan jendea badagoela jakitea pozgarria iruditzen zaigu. Horiek guztiak oinarri garrantzitsua dira guretzat. Hitzaldiaren arabera, bataz beste, 80-85 lagun batzen gara. Ondarroa moduko herri txiki batean egindako hitzaldi zientifiko batean Bilbon besteko kopurua edo gehiago batzen dela ikustea ere poztekoa da benetan”.\nGai ezberdinei buruzko hitzaldiak antolatzen saiatzen dira, eta zentzu horretan, zerrendak aldez aurretik prestatzen dituzte. “Gaien bat errepikatzen baldin bada, beste gai baten bila hasten gara”. Gaiak planteatzerako orduan, ideiak edonondik hartzen dituztela aitortu dute. “Edozein gaietatik ikasi daiteke. Irratian, telebistan edo beste hitzaldi batean entzundako zerbait, sarean edo egunkarietan irakurritako zerbait, burutazioren bat…, dena da baliagarria”.\nZientzia zabaltzerako orduan euskaraz aritzea oso garrantzitsua dela iruditzen zaie. Euskarazko hitzaldiak lehenesten ahalegintzen dira, hitzaldien erdia, gutxienez, euskaraz eskaintzen. Izan ere, euskal hiztunak diren ikerlariak aurkitzea gaitza da.\nHizkuntzan ezeze, hizlarien generoari ere erreparatzen diote. Maila horretan ere parekidetasuna bilatzen ahalegin berezia egiten dute. “Urte hasieran gonbidatu ditugun hizlari gehienak gizonezkoak izan direla konturatzen bagara, urte amaiera orduko hori berdintzen saiatzen gara, eta alderatziz”.\nZientziaren zabalkundean ahalegin berezia egiten dute elkarteko kideek. Zientzia gaiak hedatzeko hileroko hitzaldiez gain, bestelako ekimenak ere antolatzen dituzte. Maiatzean, esate baterako, eta nazioarte mailan zientzia herritarrengana hurreratzeko egiten den Pint Of Science ekimenagaz bat eginda, Zientzia Astea antolatu zuten hirugarrenez. Zientziagaz zerikusia duten hainbat ekintza egin zituzten maiatzaren 15etik 23ra. “Orain arte egindako Zientzia Asteak oso positiboak izan dira. Helburua ez da jende asko batzea; betiko lekutik irten eta beste jende batengana ailegatzea baino”.\nEgiten duten guztia hasierako ilusioari eutsita eta eguneroko ahaleginari esker aurrera eramatea lortu dute. Oso baliabide ekonomiko gutxi dituztela aitortu dute, eta enpresa pribatu batzuek ematen dieten diru laguntzari esker, orain arte egiten dutenari eusten diote\nAntolatu duten azken Zientzia Astean 630 lagunek parte hartu dute. “Ondarroako eta Mutrikuko erakusketetara 415 herritar etorri dira; hortik 245 ikasleak izan dira. Pint of Science ekintzetan 120 lagunek parte hartu dute. Amume’s Power deritzon laborategi praktika errazetan 55 urtetik gora 25 emakume batu dira, eta astronomiari buruzko hitzaldian, azkenik 70 entzule egon ziren”.\nZientziaren Giltzak herritarrek sortutako elkartea da. Ateak edozeinentzako zabalik dituztela nabarmendu dute. “Taldean laguntzeko interesa edukitzea besterik ez da behar. Taldekide berriek, gainera, haize freskoa ekartzen dute, ideia berriak”. Egiten duten guztia, baina, hasierako ilusioari eutsita eta eguneroko ahaleginari esker aurrera eramatea lortu dute. Oso baliabide ekonomiko gutxi dituztela aitortu dute, eta enpresa pribatu batzuek ematen dieten diru laguntzari esker, orain arte egiten dutenari eusten diote.\nIa bost urtetan zientziaren zabalkudearen mesedetan lan handia egin dute, baina proiektuari babes sendoa ematen jarraitzeko babes ekonomikoa berebizikoa dela diote. “Erakundeen aldetik era zuzen batean ekonomikoki babestea behar dugu. Zientziaren jendarteratzea herria kulturizatzeko beste era bat dela deritzogu”.\nAurrekontu handiagoa izanez gero, hitzaldiez gain, ekintza gehiago egingo lituzketela agertu dute. Baina, azkenean, diru kontuengatik mugatuta daudela azpimarratu dute. “Hizlariei gutxieneko gastu batzuk (bidaia, egonaldia… ) ordaintzeko ere ez daukagu. Gonbidatzen ditugun hizlariak, eskerrak, musutruk etortzen direla. Ondo errotuta gauden taldea gara, eta horren jakitun, hizlariak ere gustura etortzen dira. Jende ezagun asko etorri da gurera hitzaldia ematera, eta ikerlari askok izen ezagun horien zerrenda berean egon nahi dutenez, baiezkoa ematen digute”.


Urretxuko Udala - Zurrumurruen aurkako formazioa\nZurrumurruen aurkako formazioa\nEman ezazu izena Gizarte Zerbitzuen Bulegoan edo 943 03 80 83 telefonora deituta.\nEtorkinei buruzko zurrumurruak bizikidetzarako arazo izan daitezke.\nDiskriminazioaren aurka borrokatzeko herritarren sare batean parte hartu nahi al duzu?\nZurrumurruen aurkako eragileak izateko prestakuntza-saioetan izena emateko epea zabalik dago.\nSentsibilizatzeko gizarteko estrategia honek gure gizartean etorkinei buruz bolo-bolo dabiltzan estereotipo negatiboei aurre egin nahi die. Kulturartekotasuna, herritarren integrazioa eta bazterkeriaren aurkako jarrera konpromisotzat eta baliotzat hartuta, herritar eta entitate-sarea osatzea da helburua.\nHonengatik guztiagatik, herritarrei parte hartzeko dei egiten diegu Urretxu hobetzeko asmoz jarrera-aldaketetan parte har dezaten. Immigrazioaren estereotipo negatibo guztien aurka borrokatzeko sentsibilizatzea, informazioa ematea eta gogoeta egitea dira asmoak.\nZurrumurruen aurkako eragileek ondoko gaiei buruz jasoko dute prestakuntza teorikoa: kultura eta identitatea, estereotipoak eta aurreiritziak, eta zurrumurruak sortzeko eta zabaltzeko mekanismoak. Bestalde, trebetasun komunikatiboetan ere saio praktikoa egingo dute. Doako prestakuntza- saioak azaroaren 21 eta 28, eta abenduaren 5an izango dira. Aizpuru-Enea Kultur-Etxean egingo ditugu 9:00etatik 12:00etara.